钦定古今图书集成/明伦汇编/氏族典/第575卷 > 完颜承晖
## 钦定古今图书集成/明伦汇编/氏族典/第575卷 > 完颜承晖

按《金史承晖传》：“承晖，字维明，本名福兴。好学，淹贯经
史。袭父益都尹郑家塔割剌讹没谋克。大定十五年，
选充符宝祗候。章宗即位，迁近侍局使为提刑，豪猾
屏息。迁临海军节度使，历北京留守，召为刑部尚书。
及伐宋，迁山东路统军使。卫绍王即位，召为御史大
夫，拜参知政事，进拜尚书左丞，行省于宣德。贞祐初”，
拜尚书右丞。承晖即日入朝，妻子留沧州。沧州破，妻
子皆死，纥石烈执中伏诛，进拜平章政事，兼都元帅，
封邹国公。宣宗迁汴，进拜右丞相兼都元帅，徙封定
国公，与皇太子留守中都。大元兵攻之，往来应给，终
无一兵至中都者。承晖起，辞谒家庙，召左右司郎中
赵思文与之饮酒，谓之曰：“事势至此，惟有一死以报
国家。”作《遗表》付尚书省令史师安石。其表皆论国家
大计，辨君子小人治乱之本，历指当时邪正者数人。
复谓妻子死于沧州，为书以从兄子永怀为后，从容
若平时，仰药薨。是日，贞祐三年五月二日也。师安石
奉遗表奔赴行在，奏之，赠开府仪同三司、太尉、尚书
令、广平郡王，谥忠肃。诏以永怀为器物局直长，永怀
子《撒速》为奉御。承晖生而贵富，居家类寒素。常置司
马光、苏轼像于书室，曰：“吾师司马而友苏公。”